text: hypoparathyreoidisme
  
  publiceret: 2023-08-21 13:54:58+02:00
  Hypoparathyreoidisme er mindsket dannelse af parathyreoideahormon (PTH) i biskjoldbruskkirtlerne. Den hyppigste årsag til sygdommen er beskadigelse af kirtlerne under operation på skjoldbruskkirtlen. Sjældnere forekommer sygdommen i forbindelse med autoimmune processer, hvor autoantistoffer angriber skjoldbruskkirtlen og andre kirtler og fremkalder nedsat hormonproduktion. Nedarvede former forekommer også. Medfødt arvelig hypoparathyreoidisme er led i DiGeorges syndrom, hvor biskjoldbruskkirtlerne ikke er udviklet.
  Symptomerne ved hypoparathyreoidisme skyldes mangel på parathyreoideahormon og deraf følgende lavt calciumindhold i blodet. Det dominerende symptom ved for lavt calciumniveau er anfald af snurren og prikken omkring munden og i fingrene efterfulgt af kramper. Det er anfald af en langvarig muskelkontraktion (spasmer), som skyldes øget aktivitet i nerverne til musklerne især på arme, ben og i struben. Det klassiske tegn på kramper er udvikling af den såkaldte fødselshjælperhånd, hvor håndleddet er bøjet og den strakte tommelfinger og de øvrige strakte fingre bøjes ind mod håndfladen. Lignende kramper kan forekomme i fødderne. Spasmerne i struben (larynxspasme) kan blive så udtalt, at de hæmmer vejrtrækningen.
  Hypoparathyreoidisme behandles med calcium og D-vitamin.